Diari Oficial de la Generalitat Valenciana


Sumari del DOGV 3224, del 17-04-1998 (1998/2563)

Informació pública de l'aprovació inicial de la constitució de l'entitat urbanística de conservació Urbanización Monte Horquera i els seus estatuts.
----------------------------------------------------------------------------------------------------------------------------------------------------

### Dades del document

Número de DOGV
:   3224

Data del DOGV
:   17-04-1998

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   1998/2563


Organisme emissor
:   Ajuntament de Vilamarxant

Tipus de document
:   Anunci

Informació pública de l'aprovació inicial de la constitució de l'entitat urbanística de conservació Urbanización Monte Horquera i els seus estatuts. [1998/M2563]
  
Havent-se donat per finalitzat el procés de notificacions individualitzades als propietaris, es fa públic per a general coneixement que aquest Ajuntament, en sessió del dia 27 de juny de 1996, va aprovar inicialment la constitució de l'entitat urbanística de conservació Urbanización Monte Horquera i els estatuts pels quals haurà de regir-se, que es transcriuen més endavant.
  
Durant el termini de 15 dies, comptats a partir del següent al de la publicació en el Diari Oficial de la Generalitat Valenciana, els propietaris podran formular davant l'Ajuntament les al·legacions que consideren convenients.
  
Es fa constar que simultàniament s'ha remés edicte al Butlletí Oficial de la Província per a notificació de l'acord abans esmentat a tots els propietaris que allí s'indiquen en no haver-se pogut notificar el dit acord.
  
Estatuts de l'entitat urbanística de conservació Urbanización Monte Horquera de Vilamarxant (València)
  
Article 1
  
Pels presents estatuts es constitueix una entitat urbanística de conservació sota la denominació d'Urbanización Monte Horquera, que haurà de regir-se per aquests, pel Reial Decret Legislatiu 1/1992, de 26 de juny (Text Refós de la Llei sobre el Règim del Sòl i Ordenació Urbana), la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, el Reial Decret 3.288/1978, de 25 d'agost (Reglament de Gestió Urbanística), i altres disposicions legals que siguen d'aplicació en cada moment.
  
El seu àmbit d'actuació està determinat per la delimitació territorial del Pla Parcial Urbanización Monte Horquera, aprovat per la Comissió Provincial d'Urbanisme de València el 9 de febrer de 1971, així com per les ampliacions d'aquest.
  
Article 2
  
L'entitat, de duració indefinida, tindrà caràcter administratiu, dependrà de l'Ajuntament de Vilamarxant, i adquirirà personalitat jurídica a partir de la seua inscripció en el Registre d'Entitats Urbanístiques Col·laboradores de la Conselleria d'Obres Públiques, Urbanisme i Habitatge de la Generalitat Valenciana.
  
La pertinença a l'entitat és obligatòria per a totes aquelles persones que siguen propietàries d'immobles dins de la urbanització, conforme es delimita en el plànol adjunt i per als qui els adquirisquen en el futur, comprometent-se els propietaris a fer constar aquesta circumstància en els títols de transmissió.
  
Article 3
  
El domicili de l'entitat estarà sempre a Vilamarxant, dins de la urbanització, i la Junta Rectora estarà facultada per a variar-lo dins del dit àmbit. I com a primer domicili es fixa el de l'edifici destinat a club social, en la pròpia urbanització.
  
Article 4. Objecte i finalitats de l'entitat urbanística de conservació
  
1. Assegurar la conservació de la infraestructura i el manteniment de les dotacions, de les instal·lacions de serveis públics, corresponents a tota l'àrea que comprén la urbanització assumint les despeses i distribuint-les segons s'estableix en aquests estatuts i creant, eventualment, possibles serveis nous, amb independència dels ja disposats en el corresponent pla parcial, ordenança municipal referent a cèdula urbanística de la Urbanización Monte Horquera i Reglament sobre Règim Jurídic de les Parcel·les, ordenances d'edificació i Estatuts de la Urbanización Monte Horquera.
  
2. Vetllar pel compliment de les esmentades ordenances i altres obligacions derivades de la legislació urbanística vigent, i donar compte de les infraccions i irregularitats a l'Ajuntament de Vilamarxant.
  
3. Recaptar les quotes de tot tipus que corresponguen i instar a l'Ajuntament de Vilamarxant perquè exigisca per via de constrenyiment les quotes que es deguen, l'import de les quals serà lliurat a aquesta entitat.
  
4. Adquirir, administrar i alienar tota classe de béns o drets que puguen correspondre a aquesta entitat.
  
5. I, en general, exercir totes les actuacions necessàries o convenients per a la defensa dels interessos de l'entitat urbanística de conservació, dels seus membres, així com per a exigir el compliment dels deures imposats per la legislació urbanística.
  
Article 5. Els membres de l'entitat posseiran els següents drets:
  
1. L'ús i el gaudi dels serveis i propietats comuns d'acord amb la seua naturalesa i les normes i ordenances que regulen aquests ús i gaudi.
  
2. Ser elector i elegible per als càrrecs dels distints òrgans de l'entitat.
  
3. Assistir amb veu i vot a les juntes generals.
  
4. Sol·licitar la intervenció dels òrgans de l'entitat per a dirimir les diferències i conflictes que pogueren sorgir amb altres propietaris de la urbanització sobre l'ús i gaudi dels béns i serveis d'aquesta.
  
Article 6. Són obligacions dels propietaris:
  
1. Respectar i conservar les zones i instal·lacions generals d'ús comú, així com reemborsar els danys ocasionats per la seua negligència o la de les persones de les qui foren responsables.
  
2. Mantindre en bon estat de neteja i conservació la pròpia parcel·la, edificacions i instal·lacions.
  
3. Permetre en la seua parcel·la l'execució de les reparacions que exigisca el servei dels béns d'ús comú, sense perjudici d'exigir de l'entitat la indemnització corresponent pels danys que això els poguera ocasionar.
  
4. Contribuir proporcionalment amb la seua quota de participació a les despeses generals de conservació i manteniment dels béns i serveis d'ús comú, així com a les contribucions, càrregues i responsabilitats imputables a l'entitat i que no puguen ser individualitzades.
  
5. Contribuir, així mateix, a les despeses extraordinàries, adquisicions o millores que siguen aprovades pels òrgans de l'entitat.
  
6. Comunicar al secretari de la Junta Rectora els seus canvis de domicili o de titularitat dels immobles i això dins del termini de 15 dies a partir de la data en què aquests canvis es produïsquen.
  
Article 7
  
Per a determinar els drets i obligacions dels propietaris, cada parcel·la tindrà una quota de participació, que servirà de mòdul per a precisar la participació de cada propietari en els drets i obligacions comunes de l'entitat.
  
Article 8
  
La quota es fixarà cada any en la primera assemblea que tinga lloc dins d'aquest, d'acord amb la següent fórmula:
  
(Núm. m² solar x 2) + (Núm. m² habitatge constr. x 10)
  
2
  
Aquesta quota tindrà validesa durant tot l'exercici, fins a la fixació que es faça el següent any.
  
Article 9
  
Els propietaris de parcel·les que no estiguen edificades, així com els qui per qualsevol causa no habitaren o tingueren desocupades les seues respectives edificacions, encara que fora per força major, contribuiran igualment a les despeses de conservació i manteniment en la forma i proporció fixades en aquests estatuts.
  
Article 10
  
Les quantitats que els propietaris hagen de satisfer segons el pressupost aprovat, seran pagades a l'entitat en un termini no superior a 15 dies des de la notificació.
  
Tota quota no satisfeta tindrà un recàrrec de l'interés legal més 2 punts a favor de l'entitat i a satisfer junt amb l'import d'aquella. Si no es fera efectiva la quota endeutada i el dit recàrrec dins dels 10 dies següents al rebut de la corresponent notificació, les despeses causades i sancions que dicte l'Ajuntament de Vilamarxant seran reclamades por via de constrenyiment.
  
En els rebuts hauran d'especificar-se amb claredat els distints conceptes. Si algun membre de l'entitat considerara incorrecta la liquidació practicada, haurà de presentar, dins del termini de 15 dies, l'oportuna reclamació davant el tresorer comptador de l'entitat, sense que aquesta circumstància li eximisca del pagament de l'import del rebut dins del termini indicat. La rectificació que escaiga serà efectuada en la liquidació següent.
  
Article 11
  
Els drets que, a favor de l'entitat, es deriven de l'obligació de contribuir al pagament de les quotes ordinàries i extraordinàries que s'acorden, tindran caràcter de preferents a qualsevol altre i afectaran directament a l'immoble, qualsevol que fóra el seu propietari actual, títol d'adquisició i condicions d'aquest.
  
Article 12
  
A més de les responsabilitats i accions contra el titular morós abans indicades, la Junta Rectora podrà acordar la suspensió dels subministraments i serveis urbanístics que siguen procedents, després de les autoritzacions legals que corresponguen en cada cas.
  
Article 13
  
La Junta Rectora, com a òrgan de l'entitat, obrirà un compte corrent en un banc o caixa d'estalvis a nom d'aquesta. Per a retirar fons, serà necessària la firma del tresorer comptador així com bé la del president o bé la del secretari.
  
Article 14
  
L'entitat estarà regida i administrada per la Junta General de Propietaris i per una Junta de Govern.
  
Article 15
  
La Junta General de Propietaris, degudament convocada i constituïda, és el màxim òrgan de govern i decisió de l'entitat. Les seues decisions, sempre que no siguen contràries a les disposicions legals o als presents estatuts, seran obligatòries per a tots els propietaris, inclosos els absents o dissidents.
  
Article 16
  
Són competència de la Junta General:
  
1. Nomenar i separar dels seus càrrecs els membres de la Junta de Govern i resoldre les reclamacions que els propietaris formulen contra l'actuació d'aquells i les decisions de la dita Junta de Govern.
  
2. Aprovar el pressupost anual d'ingressos i despeses i les seues modificacions, així com els comptes anuals.
  
3. Aprovar l'execució de serveis i obres, ordinaris i extraordinaris, i recaptar fons per a la seua realització, fixant les quotes i derrames.
  
4. Aprovar o modificar els presents estatuts.
  
5. Conéixer i decidir els assumptes d'interés general per a l'entitat, acordant les mesures necessàries o convenients per al compliment dels seus fins.
  
6. Aprovar, si escau, la plantilla del personal empleat en l'entitat.
  
7. Adquirir, gravar, arrendar o alienar béns i serveis comuns, o modificar la seua destinació, de conformitat amb les disposicions legals que els regulen.
  
8. Constituir servituds sobre béns comuns.
  
9. Delegar, totalment o parcialment, en la Junta Rectora alguna o algunes de les competències disposades en els apartats 3, 5, 6 i 8.
  
Article 17
  
La Junta General es reunirà, almenys, una vegada a l'any, en què, necessàriament, hauran de tractar-se els següents assumptes: memòria anual, pressupost anual d'ingressos i despeses, dació dels comptes de l'exercici anterior i elecció dels càrrecs de la Junta de Govern que hagen de cessar, així com dels que hagen de cobrir-se per haver quedat vacants.
  
La Junta General es reunirà amb caràcter extraordinari quan ho decidisca el president, ho acorde la Junta de Govern o així ho sol·licite la quarta part dels membres de l'entitat o que representen el 25 % de les quotes de participació.
  
Article 18
  
Les convocatòries de les juntes generals les efectuarà el president, amb indicació dels assumptes de l'ordre del dia a tractar, així com del lloc (sempre a Vilamarxant), data i hora de la seua realització, i les citacions s'efectuaran per correu amb justificant de recepció al domicili que haguera designat cada propietari.
  
Article 19
  
L'assistència a la Junta General serà personal o per representació legal o voluntària, i bastarà per a acreditar aquesta última la presentació d'un escrit firmat pel propietari acompanyat de fotocòpia del document nacional d'identitat, o bé mitjançant apoderament notarial, que serà lliurat al secretari de la Junta amb anterioritat al començament de la reunió. Cada apoderament podrà ser únicament per a una sola junta i haurà d'expressar-se en aquest per a quins assumptes de l'ordre del dia.
  
En cas d'usdefruit, l'assistència i el vot corresponen al propietari qui, excepte manifestació expressa i escrita en contra, s'entendrà representat pel usufructuari, havent de ser expressa la delegació quan es tracte d'acords d'execució d'obres extraordinàries o de millora, de modificació dels estatuts o de les quotes establides a cada parcel·la.
  
Article 20
  
Es considerarà vàlidament constituïda la Junta General en primera convocatòria quan assistisquen a aquesta, presents o representats, propietaris que suposen, almenys, el 50% dels que componen l'entitat i representen, a més, almenys, el 50% de la superfície de les parcel·les que integren la urbanització. En segona convocatòria, podrà realitzar-se el mateix dia, transcorreguda mitja hora de la indicada per a la primera convocatòria, qualsevol que siga el nombre de quotes i propietaris concurrents a aquesta; els seus acords seran vàlids i obligatoris fins i tot per als absents o dissidents. Cada propietari tindrà dret a un vot per cada 200 m² de parcel·la o fracció.
  
Article 21
  
Tant en les juntes generals ordinàries com en les extraordinàries sols podran tractar-se els assumptes que figuren en l'ordre del dia, que serà acordat per la Junta de Govern, o, si escau, pel president o pels propietaris, d'acord amb el que disposa l'article 17. D'altra banda, serà preceptiva la inclusió en l'ordre del dia dels assumptes proposats per, almenys, 10 membres de l'entitat, sempre que la proposta es presente al domicili de l'entitat amb una antelació d'almenys 40 dies a la data de la convocatòria.
  
Article 22
  
Els acords de la Junta General s'adoptaran per la majoria que represente, almenys, la meitat més un dels vots dels membres assistents a aquesta.
  
No obstant això, la modificació dels estatuts, dissolució de l'entitat o quan es tracte d'obres o instal·lacions de millora (és a dir, no necessàries ni imposades pels organismes competents) que suposen una inversió superior al 50% del pressupost anual de despeses, necessitaran per a la seua aprovació una majoria favorable de les dues terceres parts dels vots dels membres assistents, presents o representats.
  
Els acords de la Junta General seran impugnables, dins del termini de 15 dies següents a la seua adopció, en alçada, davant l'Ajuntament de Vilamarxant.
  
Article 23
  
Els acords de la Junta General es recolliran en actes, que es consignaran en un llibre d'actes (foliat i segellat per l'Ajuntament de Vilamarxant), i seran subscrites pel president, el secretari i tres membres més, elegits d'entre els assistents a la Junta.
  
Article 24
  
La Junta de Govern estarà integrada per un president, un vicepresident, un secretari, un tresorer comptador i entre dos i quatre vocals. Tots ells hauran de ser membres de l'entitat i tindre la seua residència a la província de València.
  
El president i el secretari ho seran, al seu torn, de la Junta General.
  
Els membres de la Junta de Govern seran elegits en la Junta General per majoria de vots.
  
Formaran, així mateix, part de la Junta de Govern un representant designat per l'Ajuntament de Vilamarxant.
  
La pertinència i modificació dels components de la Junta de Govern s'inscriurà en el Registre d'Entitats Urbanístiques Col·laboradores de la Conselleria d'Obres Públiques, Urbanisme i Transports de la Generalitat Valenciana.
  
Article 25
  
Els càrrecs de la Junta de Govern seran gratuïts i obligatoris. Tindran una duració de dos anys, renovant-se per meitat cada any. La primera renovació afectarà el vicepresident, el secretari i els vocals parells.
  
Els membres de la Junta de Govern podran ser reelegits indefinidament.
  
Les vacants que es produïsquen durant la vigència de cada mandat, a excepció del representant municipal, podran ser cobertes interinament per la pròpia Junta de Govern, havent de ser cobertes definitivament en la primera Junta General que tinga lloc.
  
Article 26
  
La Junta de Govern es reunirà, almenys, una vegada al mes i sempre que siga convocada pel president, considerant-se constituïda quan assistisca, almenys, la meitat dels seus membres i, entre ells, el president i el secretari o els qui els substituïsquen.
  
Els seus acords s'adoptaran per majoria dels membres assistents. En cas d'empat, serà decisori el vot del president.
  
Article 27
  
Correspon a la Junta de Govern:
  
1. Ordenar l'execució d'obres, instal·lacions i reparacions de caràcter ordinari o extraordinari dins dels límits imposats pel pressupost de l'entitat.
  
2. Exigir als propietaris el pagament de les quotes i derrames que escaiguen.
  
3. Gestionar tot allò relacionat amb la conservació i l'ús dels béns i serveis comuns.
  
4. Nomenar i separar els empleats de l'entitat, d'acord amb les plantilles aprovades i establint les seues obligacions i drets.
  
5. Exercir tota classe d'accions, judicials o extrajudicials, procedents en defensa dels béns i drets comuns, i instar l'administració competent perquè siguen preses les mesures oportunes en cada cas.
  
6. Proposar a la Junta General els pressupostos anuals i les seues modificacions, així com l'aprovació dels comptes de cada exercici i la realització d'obres i instal·lacions o establiment de serveis.
  
7. Proposar a la Junta General les plantilles del personal empleat.
  
8. Exercir les altres facultats que li siguen delegades per la Junta General.
  
Article 28
  
A) Compet al president:
  
1. Tindre la representació plena de l'entitat en tots els ordres i davant qualsevol organisme o entitat pública o privada, podent atorgar poders a procuradors, així com designar lletrats per a l'exercici i defensa de tota classe d'accions judicials de qualsevol ordre o instància i davant qualssevol jutjats i tribunals.
  
2. Convocar i presidir la Junta de Govern i la General, establint l'ordre del dia i dirigint els debats.
  
3. Ordenar els pagaments i autoritzar les despeses.
  
4. Controlar el funcionament dels distints serveis de l'entitat.
  
5. Disposar del moviment de fons, conjuntament i mancomunadament amb el tresorer comptador.
  
6. Decidir amb el seu vot de qualitat els empats que es produïsquen en els acords de la Junta de Govern.
  
B) Compet al secretari alçar acta de les sessions, expedir certificacions d'aquestes, redactar les citacions, efectuar les notificacions, custodiar el llibre d'actes i la resta de documentació de l'entitat i, en general, les altres funcions que li encarreguen la Junta General, la Junta de Govern o el president, així com substituir el tresorer comptador en cas d'absència, vacant o malaltia.
  
C) Compet al tresorer comptador la custòdia dels fons de l'entitat, disposar els pagaments conjuntament amb el president, efectuar els cobraments, formular les propostes dels pressupostos anuals i dur els comptes de l'entitat, així com substituir el secretari en cas d'absència, vacant o malaltia.
  
D) El vicepresident substituirà el president en cas de vacant, absència o malaltia. I, igual que els vocals, desenvoluparà també les funcions o comeses que li encarreguen la Junta General, la Junta de Govern o el president.
  
Article 29
  
Cap propietari podrà modificar o realitzar obres ni instal·lacions en cap dels béns o serveis d'ús comú de l'entitat i, si hi haguera la necessitat de reparacions urgents en aquests, haurà de comunicar-ho immediatament a la Junta de Govern.
  
Article 30
  
No serà renunciable el dret de cada propietari sobre els béns, instal·lacions o serveis d'ús comú, no serà possible privar-se d'aquests als efectes d'eximir-se del pagament de les quotes de participació en les despeses comunes.
  
Article 31
  
La present entitat de conservació, com a entitat urbanística col·laboradora de caràcter administratiu, a través de la Junta General, mitjançant l'acord de la majoria dels dos terços dels membres assistents, presents o representats, i amb l'autorització de l'Ajuntament de Vilamarxant, podrà decidir la seua transformació en qualsevol altra entitat urbanística col·laboradora.
  
Article 32
  
Aquesta entitat de conservació es dissoldrà per les causes establides en les lleis, així com per acord vàlidament adoptat per la Junta General Extraordinària.
  
En aquest cas, s'elegirà en la pròpia Junta General una comissió liquidadora, integrada per tres membres, que procedirà a efectuar els pagaments pendents i a cobrar els deutes. La liquidació que resulte, després d'això, es repartirà entre els propietaris en proporció a les seues respectives quotes. En el mateix cas s'estarà de resultar una liquidació negativa i haver-se de distribuir el pagament dels corresponents deutes entre els propietaris.
  
Clàusula addicional
  
Per a la resolució amistosa de les qüestions que sorgisquen entre l'entitat i els seus membres o entre aquests últims entre ells, prèviament a l'exercici de les accions que pogureren procedir, seran sotmeses les dites qüestions a un arbitratge d'equitat, entre tres àrbitres designats: un primer per la Junta de Govern, un segon per insaculació entre els membres de l'entitat i un tercer per l'Ajuntament de Vilamarxant entre els membres de la corporació o d'entre el personal tècnic de l'Oficina Municipal d'Urbanisme.